ההסתדרות הלאומית, שמייצגת את עובדי גולן טלקום, הכריזה על סכסוך עבודה. העובדים מאיימים לטרפד את המכירה אם לא יוסדרו תנאי העסקתם. השביתה מתוכננת מ-6.11.15.
האם בגולן טלקום שכחו לתאם את מכירת החברה עם העובדים? כך לפחות עולה מהודעת יו״ר ועד עובדי חברת גולן טלקום, הודיה אוהב שלום.
הערת המערכת: יצויין, שסיכויי מכירת גולן טלקום אינם גבוהים, גם בגלל הזיגזג של מנכ"ל משרד התקשורת (שלמה פילבר) והשר ממונה עליו (בנימין נתניהו). למעשה, הערך של גולן טלקום לא גבוה, ושתי המתעניינות ברכישתה: בזק וסלקום, בספק אם תוכלנה לממש את הרכישה. כל התהליך הזה מנוהל למעשה בכאוס רגולטורי מוחלט.
כך, חברה המוגדרת כמונופול (קבוצת בזק) יכולה להרשות לעצמה להגיש הצעה לרכישת חברה מתחרה המטרידה אותה, כדי לסלק אותה מהשוק (גולן טלקום), בלי שמנכ"ל משרד התקשורת (שלמה פילבר) מונע את השטות האנטי צרכנית והספק חוקית הזו. לא ברור למה לא בוצע מהלך של Pre-Ruling לפני שגולן טלקום יצאה למהלך של מכירתה למתחרותיה.
יש פתרון לבעיה, ששמה גולן טלקום, אבל כרגע היא אינה על השולחן, כפי שניתחנו בהרחבה כאן. להערכתנו, בסופו של דבר, זה מה שיקרה, או שגולן טלקום תתפרק לבד מהתרגילים, שהיא עושה לעצמה, לרגולטור (משרד התקשורת), ללקוחותיה ולעובדיה.
עדכון 5.11.15, 23:30: השביתה בוטלה. מנכ"ל ''גולן טלקום'', מיכאל גולן, שיגר הערב מכתב להסתדרות הלאומית שבו התחייב להיכנס למשא ומתן אינטנסיבי עד להגעה להסכם קיבוצי שמבטיח את זכויות העובדים על רקע מכירת החברה לסלקום.
המכתב של מיכאל גולן להסתדרות הלאומית - כאן.